Újévi fogadalom, másként
Vagyis nem Újévtől…,  
nem örökre…  
és nem tiltva!
Nyilván a legtöbben sokfélét megfogadtatok már az évek során a szilveszteri pezsgősdugó pukkanások idején. Elhatározásból, babonából vagy a többieket utánozva. Azt is megtapasztaltátok, hogy a hétköznapokban sikerült-e megtartani ezeket az ígéreteket. Mégis, hogyan tegyünk fogadalmakat úgy, hogy később ne gabalyodjunk bele teljesítetlen és teljesíthetetlen fogadkozásaink béklyójába? Az önmagunknak tett megvalósítatlan ígéret következtében nemcsak a bukás kudarcát éljük át, hanem a vágyott változás lehetőségét is elvetjük.
Lehet mosolyogni, gúnyolódni az „új év, új élet” elhatározáson… Mégis arra biztatlak, becsüld meg önmagadban azt vágyat, ami életed jobbítása és fejlődésed felé visz. Helyesen kitűzött célokra mindenkinek szüksége van! Összegyűjtöttem azokat a javaslatokat, melyek segítségedre lehetnek a változtatás útján. 

Az itt felsorolt tanácsokat betartva sikerülhet megfogalmazni „saját mondatodat”, ami tovább lendít céljaid felé:
1. Álproblémák gyártása helyett gondold át, életednek megfelelő területén keresed-e a változtatás lehetőségét?
2. Gondolkodj el azon, hogy valóban a fogyókúra-e a legjobb megoldás arra, hogy pasid legyen? Inkább azt fogadd meg, hogy többet jársz társaságba! 
3. Igazán, belülről akard a változást, ne másoknak próbálj megfelelni. ”A barátnőm hatására megfogadtam…” kezdetű fogadalom nem elég erős elhatározás. 
4. Általában nem működik, a „majd holnaptól, „majd újévtől…” kezdetű fogadalom sem… A múltat magad mögött hagytad, a jövő a holnapé, a jelen az egyetlen valóság. A fogadalmat érdemes mindig „mára” megtenni, újra és újra. A” holnaptól majd…” kezdetű fogadkozás csupán lelkiismeretünk megnyugtatására elegendő.  
5. Nem örökre sikeres vagy sikertelen egy fogadalom. A „ma” mindig új lehetőséget kínál, ezért nem kell, hogy bűntudatod legyen. Attól, hogy tegnap eltértél a célkitűzésedtől, nem dől össze a világ… Ma kezdd újra! 
6. A „soha többet…”, „örökre…” tett fogadalmak görcsössé tesznek és leblokkolnak. A lelked ellenáll a tiltásnak, fenyegetésnek. 
7. A fogadalmat, célkitűzést „pozitívan” fogalmazd meg: ne arról szóljon, hogy mit nem teszel, hanem arról, hogy mit akarsz tenni. A „Holnaptól nem eszem édességet!” helyett a „Ma aszalt gyümölcsöt eszem!” fogadalmat tedd. Még a tiltó mondat mellé is illeszthető valami pozitív: „Ma nem ülök a TV előtt, hanem elmegyek este sétálni! 
8. A fogadalom megszövegezése történhet szójátékos, humoros formában is. Ez a szándék komolyságát nem befolyásolja, ám lelkünknek kedvesebb: „Aktív vagyok, pörgök, nem a punnyadás lesz a főnök!”
Remélem, hogy a fent felsorolt ötletek fényében sikerül megfogalmaznod „saját mondatodat”, fogadalmadat újra és újra.
[bookmark: _GoBack]Pont olyan j évet kívánok Neked, amilyenre vágysz!                
 Szeretettel,
Geist Klára

